Ego, in Dei nomine, Ayminus presbiter dono Sancto Petro Cluniensi hereditatem meam in villa Marziaco, unam scilicet vineam, quæ terminatur a mane terra Aymonis et Tedoi, a medio die terra Sancti Petri, a sero prato communi, a circio terra Rainoldi; habet in longum perticas XX et unam, in transverso perticas XIIII. In alio loco trado vineam unam quæ terminatur a mane via publica, a medio die terra Sancti Petri, a sero terra francorum, a circio rivo currente. Et quantum in ipsa villa, in Cavaniaco habeo, dono vineam unam quæ terminatur in circuitu muro facto. In Maxiliaco villa vineam unam quæ habet perticas in longum XXI, in uno fronte VIIII perticas, in alio VII et V pedes; in alio loco vineam unam in ipsa villa, quæ terminatur muro facto, et quantum ibi habeo quæsitum et inquirendum. S. Aimini presbiteri, qui fieri et firmare rogavit. S. Rainaldi. S. Auranni, Widonis, Bernardi, Bernardi, Bernuini, Ingelardi, Maioli, Ingelelmi, Siwini, Arlei. Actum Cluniaci publice, regnante Rotberto.